ওয়েব ডেস্ক: ব্যাগের বোঝায় ক্লান্ত শৈশব। ব্যাগ বইতেই জীবন যাওয়ার জোগাড়। শৈশব ও স্বাস্থ্য, দুয়ের রক্ষায় এবার তাই উদ্যোগী রাজ্য। স্কুলেই বই-খাতা রেখে যাওয়ার ব্যবস্থা করতে, লকার তৈরির ভাবনা সরকারের। 
      রোজ সকাল হলেই ভয়, এবার ব্যাগ বইবার সময় এসেছে! শিশু-মনে আতঙ্কের কারণ এই ওভারওয়েট স্কুল-ব্যাগ। লম্বাচওড়া সিলেবাস। সঙ্গে পাল্লা দিয়ে বই-খাতার লিস্ট।সবই এই একটাই ব্যাগে ঠাসা। দেহের ওজনের চেয়েও বেশি ভার স্কুল ব্যাগের। যার ভারে টলমল পা। ক্লান্ত শিশুরা। বাবা-মায়েরাও এনিয়ে চিন্তিত।  
স্কুলেই ছাত্র-ছাত্রীরা রেখে যেতে পারবে বই-খাতা। এই লক্ষ্যে উদ্যোগী সরকার। বিশেষ করে ছোট ক্লাসের পড়ুয়াদের জন্য এই ভাবনা। স্কুলেই তৈরি হবে লকার বা rack, যেখানে রাখা থাকবে সব খাতা, বই। রাজ্যের এই উদ্যোগে খুশি সব মহল। তবে সেক্ষেত্রে দায়িত্ব বাড়বে শিক্ষকদের। স্কুলের পড়া স্কুলেই শেষ করাতে হবে। ব্যাগের ভারে নুইয়ে পড়া শৈশবকে ফের খাড়া করতে, এবার কোমর কষে ময়দানে শিক্ষা দফতর।